Foto's: Idie Boshoff begrawe | Maroela Media
"Ons was 'n hegte gesin en het baie goed as 'n gesin gedoen, daar is 'n groot skakel uit ons ketting weg."
Dié hartseer woorde kom uit die troosdiens waar Edith Boshoff, oftewel Idie, soos almal haar genoem het, Donderdag tot ruste gelê is.
Idie is verlede Vrydag per ongeluk deur haar pa tydens 'n rooftog by hul huis in Lyttelton Manor, Centurion, doodgeskiet.
Die troosdiens is deur ds. Fanie Venter vanuit Kerksondermure waargeneem.
'n Somber atmosfeer het geheers in die kerksaal waar 'n wit kissie, 'n portret van Idie en blomruikers vriende, familie, skoolmaats en onderwysers begroet het.
Emosies het hoog geloop terwyl Venter huldeblyke van haar pa, Glenn, en ma, Adéle, voorgelees het. Glenn het geskryf hy gaan hul slaaptyd-tradisies mis as hy haar moes abba en al die drukkies en soentjies. "Poplap, jy het altyd 'n smile op jou gesiggie gehad, en as jy nie glimlag nie, hoef ek net aan jou nek te vat dan sou jy lag. Ek gaan jou vir altyd mis. Ons sien jou gou weer, wag net vir ons. Love you lots," het haar pa gesê.
Adéle sê sy mis Idie se lag en glimlag. "Jy los 'n gaping wat nooit gevul gaan word nie. Alles wat ek sien en hoor herinner my aan jou. Jy leef in ons hart. Poplap, ons sal jou nooit vergeet nie."
Die ouers het almal bedank wat hulle ondersteun het en vir hulle gebid het.
Die kis is deur Glenn, haar boetie Trevor de Bruyn, oupas Johann Maritz en Nick Boshoff, en ooms Jannie Maritz en Mark Boshoff, tot haar laaste rusplek in die Ou Centurion-begraafplaas gedra.
'n Saak van strafbare manslag is teen Glenn geopen. Na gelang van die ondersoek sal die direkteur van openbare vervolging besluit of hy vervolg sal word, het luitenant-kolonel Lungelo Dlamini, Gautengse woordvoerder van die polisie, aan Maroela Media gesê. Hy het gesê só 'n beslissing kan tot drie maande duur.